Germania acuză Rusia de un atac cibernetic "intolerabil": "Vor exista consecințe"
Data actualizării: Data publicării:
Berlinul a acuzat vineri hackeri ruşi susţinuţi de Moscova de un atac cibernetic intolerabil împotriva membrilor Partidului Social-Democrat german şi a avertizat că vor exista consecinţe, transmite Reuters.
"Astăzi putem spune fără ambiguitate că putem atribui acest atac cibernetic unui grup numit APT28, care este condus de serviciile de informaţii ale Rusiei", a declarat ministrul de externe german, Annalena Baerbock, într-o conferinţă de presă.
"Cu alte cuvinte, acesta a fost un atac cibernetic susţinut de Rusia împotriva Germaniei şi este absolut intolerabil şi inacceptabil", a adăugat ea, promiţând "consecinţe". Ancheta federală asupra acestui atac care a vizat SPD în ianuarie 2023 tocmai a fost finalizată, a spus ministrul, fără a oferi alte detalii.
Baerbock a luat cuvântul după o întâlnire la Adelaide cu omologul său australian, Penny Wong, care a declarat la rândul său că este "profund tulburată" şi a asigurat Berlinul de sprijinul Canberrei, scrie Agerpres.
"Ne-am alăturat deja Statelor Unite, Regatului Unit, Canadei şi Noii Zeelande pentru a atribui activităţi cibernetice rău intenţionate APT28", a afirmat Wong.
Grupul APT28, cunoscut şi sub numele de Fancy Bear, este acuzat că este responsabil pentru zeci de atacuri cibernetice din întreaga lume. Agenţia de securitate informatică a Uniunii Europene a prezentat informaţii din presa germană în 2023 care indică faptul că un oficial SPD a fost vizat de un atac cibernetic "care ar putea avea ca rezultat o posibilă dezvăluire de date".
Aceste informaţii au arătat "semne concrete" ale originii ruse a atacului, potrivit agenţiei.